KOMISIJOS SPRENDIMAS
2007 m. rugpjūčio 2 d.
dėl monokarbamido dihidrosulfato ir dimetipino neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šių veikliųjų medžiagų, registravimo panaikinimo
(pranešta dokumentu Nr. C(2007) 3646)
(Tekstas svarbus EEE)
(2007/553/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali per 12 metų nuo pranešimo apie šią direktyvą įregistruoti ir pateikti į vidaus rinką augalų apsaugos produktus, savo sudėtyje turinčius veikliųjų medžiagų, neįrašytų į I priedą, kurios jau dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbų programą.
(2)
Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos išsamios darbų programos, nurodytos Direktyvos 91/414/EEB 8 straipsnio 2 dalyje, antrojo ir trečiojo etapo įgyvendinimo taisyklės.
(3)
Monokarbamido dihidrosulfatas ir dimetipinas yra medžiagos, įtrauktos į trečiąjį programos etapą.
(4)
Vieninteliai pranešėjai apie monokarbamido dihidrosulfatą ir dimetipiną 2006 m. gegužės 29 d. ir 2006 m. liepos 6 d. atitinkamai informavo Komisiją, kad nenori toliau dalyvauti su šiomis veikliosiomis medžiagomis susijusioje darbo programoje, todėl daugiau informacija nebus teikiama. Todėl šios veikliosios medžiagos neturėtų būti įtrauktos į Direktyvos 91/414/EEB I priedą.
(5)
Reikėtų imtis priemonių siekiant užtikrinti, kad galiojantis augalų apsaugos produktų, kuriuose yra monokarbamido dihidrosulfato ir dimetipino, registravimas per nustatytą laikotarpį būtų panaikintas, nebūtų atnaujinamas bei kad šie produktai nebūtų registruojami.
(6)
Prieš pašalinant augalų apsaugos produktus, kurių sudėtyje yra tam tikrų veikliųjų medžiagų, kurioms nustatytas trumpas išankstinio pranešimo apie šias veikliąsias medžiagas laikotarpis, tikslinga numatyti ne ilgesnį kaip dvylikos mėnesių lengvatinį laikotarpį turimoms atsargoms realizuoti, sandėliuoti, pateikti į rinką ir sunaudoti, kad turimos atsargos būtų naudojamos ne ilgiau kaip dar vieną auginimo sezoną. Jeigu nustatytas ilgesnis išankstinio pranešimo laikotarpis, toks lengvatinis laikotarpis gali būti sutrumpintas iki auginimo sezono pabaigos.
(7)
Šiuo sprendimu neapribojama galimybė teikti paraiškas pagal Direktyvos 91/414/EEB 6 straipsnio 2 dalies nuostatas, siekiant įtraukti monokarbamido dihidrosulfatą ir dimetipiną į šios direktyvos I priedą.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Monokarbamido dihidrosulfatas ir dimetipinas neįtraukiami į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra monokarbamido dihidrosulfato ir dimetipino, registravimas panaikinamas nuo 2008 m. vasario 2 d.;
b)
atsižvelgiant į Direktyvos 91/414/EEB 8 straipsnio 2 dalies leidžiančią nukrypti nuostatą, nuo 2007 m. rugpjūčio 6 d. nesuteikiamas ir neatnaujinamas augalų apsaugos produktų, kurių sudėtyje yra monokarbamido dihidrosulfato ir dimetipino, registravimas.
3 straipsnis
Pagal Direktyvos 91/414/EEB 4 straipsnio 6 dalį valstybės narės suteikiamas lengvatinis laikotarpis yra kiek įmanoma trumpesnis ir baigiasi ne vėliau kaip 2009 m. vasario 2 d.
4 straipsnis
Šis sprendimas skirtas valstybėms narėms.
Priimta Briuselyje, 2007 m. rugpjūčio 2 d.